
												Anexa nr.1
Regulamentul privind procedura constituirii dreptului de superficie cu titlu oneros asupra terenurilor aflate în domeniul privat al Municipiului Timișoara în favoarea proprietarilor de construcţii amplasate pe aceste terenuri

Cap.I. Dispoziţii generale
Art.1. Prezentul Regulament stabileşte reguli minimale si procedura de constituire a dreptului de superficie cu titlu oneros asupra terenurilor din domeniul privat al Municipiului Timișoara pe care sunt edificate, în mod legal, construcţii. Dreptul de superficie este un drept real imobiliar.
Art.2. Nu intră sub incidenţa prezentului Regulament acele terenuri pentru care există contracte încheiate cu Municipiul Timișoara, în calitate de proprietar al acestora.
Art.3. Sunt exceptate de la încheierea contractelor de superficie cu titlu oneros terenurile atribuite în folosinţă gratuită în conformitate cu prevederile art.123, alin.1 și art. 124 din Legea administraţiei publice locale nr. 215/2001, republicată, cu modificările şi completările ulterioare, precum și cele care au făcut sau fac obiectul contractelor de concesiune.
Art. 4. Constituirea dreptului de superficie cu titlu oneros se realizează fie la solicitarea expresă a proprietarului construcţiilor, fie din oficiu.
Art.5. Dreptul de superficie se va constitui în baza unei hotărâri adoptate de Consiliul Local al Municipiului Timișoara pentru fiecare caz în parte, după stabilirea suprafeței de teren necesare de către o Comisie numită prin Dispoziție a Primarului Municipiului Timișoara – comisie formată din reprezentanți ai Direcțiilor CTDD I, II, Serviciul Autorizări Construcții și Biroul Banca de Date Urbană. Prin actul administrativ se va aproba constituirea dreptului de superficie cu titlu oneros, însușirea raportului de evaluare întocmit de un evaluator autorizat cu care Primăria Municipiului Timișoara colaborează printr-un acord cadru de servicii, precum şi preţul folosirii cu titlu oneros a terenului – taxa de superficie - în lei/mp/an . 
Art. 6.  Obiectul contractelor ce urmează a fi încheiate în baza prezentului regulament este reprezentat de constituirea unui drept de superficie asupra suprafeţelor de teren necesare exploatării şi bunei utilizări a unor construcţii proprietate privată, aflate pe terenuri proprietate a Municipiului Timişoara. Suprafeţele de teren mai înainte descrise, ce fac obiectul dreptului de superficie, vor include şi amprenta la sol a construcţiilor amplasate pe terenurile proprietate a Municipiul Timişoara.
În toate cazurile suprafeţele de teren asupra cărora vor fi constituite drepturi de superficie în beneficiul terţilor proprietari ai construcţiilor aflate pe aceste suprafeţe, se vor reduce la o limită absolut necesară exploatării, administrării şi folosirii adecvate a acestor construcţii şi pentru asigurarea, în bune condiţii, a accesului proprietarilor construcţiilor la calea publică. 
Terenul excedentar, care nu va face obiectul unui drept de superficie, pentru că nu foloseşte exploatării, administrării şi folosirii construcţiilor aflate în proprietatea unor terţi rămâne, în toate cazurile, în proprietatea negrevată a Municipiului Timişoara.
Art. 7. Terenul ce face obiectul dreptului de superficie este cel care rezultă din acte și din măsurătorile cadastrale realizate în acest sens. Dacă există neconcordanţe între suprafaţa din acte şi cea rezultată în urma măsurătorilor cadastrale, dreptul de superficie se va institui asupra terenului ce rezultă din măsurători. Primăria Municipiului Timișoara îşi rezervă dreptul de a constitui superficia asupra unei suprafeţe de teren mai mici decât cea care rezultă din acte, în situaţia în care se va aprecia că suprafaţa de teren inserată în acte este evident mai mare decât terenul aferent construcţiei sau în situaţia în care terenul este supus unei utilităţi publice. Suprafaţa de teren descrisă la art. 6 va fi delimitată prin intermediul unor măsurători cadastrale, astfel încât să rezulte, în mod concret, care va fi amplasamentul şi dimensiunea suprafeţelor necesare pentru instituirea dreptului de superficie.


Art. 8. Prin teren aferent construcţiei se înţelege amprenta construcţiei, terenul din împrejurimile construcţiei necesar bunei utilizări a acesteia indiferent de categoria de folosinţă, cât şi terenul care asigură accesul la calea publică. Suprafața de teren solicitată spre constituirea unui drept de superficie nu va depăși suprafața parcelei construibile, a celei necesare în vederea unei bune folosințe potrivit destinației construcției, așa cum este determinată prin Regulamentul General de Urbanism pe zona în care este situată și a evaluării.
Art. 9. Dreptul de superficie se instituie pentru perioada existenței construcțiilor, dar nu mai mult de 99 de ani – respectându-se astfel prevederile Codului Civil valabil la data prezentului regulament – art. 694. La împlinirea termenului, dreptul de superficie se va reînnoi, prin act adiţional la contractul de superficie. Pe tot acest parcurs se va realiza o actualizare a taxei de superficie cu rata inflației comunicată de Institutul Național de Statistică. Actul adiţional de prelungire a termenului superficiei va cuprinde şi un nou cuantum al taxei de superficie.
Art. 10. In temeiul art. 885, art.888 și art.1244 contractul de superficie se va încheia prin înscris autentic, sub sancţiunea nulităţii absolute. Pentru autentificarea contractului de constituire a superficiei este obligatoriu prezentarea certificatului de atestare fiscală.
       Art. 11. Contractul de superficie va conţine în mod obligatoriu următoarele clauze: 
   În cazul în care superficiarul dorește să intervină asupra construcției existente prin modificări structurale, altele decât reparații și consolidări, acesta le poate face, dacă nu implică modificarea suprafeței construite la sol, neafectând în acest sens terenul construit. Exceptând aceste cazuri, toate modificările aduse clădirilor existente la data încheierii contractului de superficie se pot realiza doar cu acceptul proprietarului terenului, prin HCL, în caz contrar se aplică prevederile art. 695 alin. 3 din Codul Civil:” În cazul în care superficiarul modifică structura construcţiei, proprietarul terenului poate să ceară, în termen de 3 ani, încetarea dreptului de superficie sau repunerea în situaţia anterioară. În al doilea caz, curgerea termenului de prescripţie de 3 ani este suspendată până la expirarea duratei superficiei.”
        Art. 12. Contractul de superficie se va înscrie în cartea funciară.

Cap. II. Documentele necesare constituirii dreptului de superficie cu titlu oneros

Art. 1. Documentele necesare constituirii dreptului de superficie cu titlu oneros sunt următoarele:
a)  cererea proprietarului construcţiilor, după caz, însoţită de documentele de identificare civilă a titularului dreptului de proprietate (BI/CI pentru persoanele fizice; certificat de înmatriculare/statutul societăţii/certificat constatator valabil pentru persoanele juridice);
b)  titlul de proprietate asupra construcţiilor (contract de vânzare cumpărare, contract de donaţie, certificat de moştenitor, hotătâre judecătorească definitivă si irevocabilă, după caz, autorizaţie de construire şi proces verbal de recepţie parţială, finală sau la terminarea lucrărilor sau certificat de atestare la terminarea lucrărilor, după caz, proces verbal de adjudecare a licitaţiei, etc.);
c)  documentaţie cadastrală, încheiere de carte funciară şi extras de carte funciară ce au ca obiect atât construcţiile, cât şi terenul aferent acestora;
d)  hotărârea Consiliului Local Timișoara de inventariere a terenului în domeniul privat al Municipiului Timișoara;
e)  situaţia juridică a terenului;
f)  certificatul de urbanism ce cuprinde funcţiunea și reglementarile aprobate prin documentatiile de urbanism (PUD/PUZ/PUG);
g)  referat constatator cu privire la stabilirea suprafeţei de teren aferente construcţiilor pentru care se va institui dreptul de superficie;
h)  certificate fiscale eliberate de către Direcția Fiscală a Municipiului Timișoara pentru imobilul-construcţie în cauză şi pentru terenul aferent;
i)  raport de evaluare întocmit de un evaluator autorizat aflat în relaţii contractuale cu Municipiul  Timișoara.
Cap.III. Procedura constituirii dreptului de superficie cu titlu oneros la cererea proprietarilor construcţii şi stabilirea competenţelor în sarcina compartimentelor de specialitate din cadrul aparatului Primarului Municipiului Timișoara

Art. 1. Gestionarea procedurii administrative a constituirii dreptului de superficie intră în competenţa Direcției Clădiri, Terenuri și Dotări Diverse I EST, respectiv Direcției Clădiri, Terenuri și Dotări Diverse II VEST, în funcție de zona unde se află terenul.
Art. 2. Cererea transmisă Primăriei Timișoara ce are ca obiect constituirea dreptului de superficie este direcţionată DCTDD I Est, respectiv DCTDD II Vest, care au obligaţia de a verifica documentaţia depusă odată cu cererea. În situaţia în care se constată că documentaţia este incompletă, respectiv cererea nu este însoţită de documentele prevăzute la Cap.II, art. 1, lit. a), b), c) şi h) din prezentul Regulament, vor solicita completarea acesteia titularului cererii.
Art. 3. DCTDD I Est, respectiv DCTDD II Vest vor prezenta situaţia juridică a terenului care va cuprinde şi punctul de vedere al Serviciului Juridic cu privire la existenţa unor litigii, notificări formulate în baza Legii nr. 10/2001 privind regimul juridic al unor imobile preluate în mod abuziv în perioada 6 martie 1945 - 22 decembrie 1989 sau în baza legilor fondului funciar.
Art. 4. Dacă se va constata că terenul este de natura patrimoniului privat al Municipiului Timișoara, dar nu este cuprins în inventarul bunurilor ce alcătuiesc domeniul privat al Municipiului Timișoara, DCTDD I Est, respectiv DCTDD II Vest vor promova un proiect de hotărâre în acest sens.
Art. 5. Se va solicita Direcţiei Urbanism eliberarea unui certificat de urbanism cu privire la funcţiunea şi reglementările aprobate prin documentaţiile de urbanism (PUD/ PUZ/ PUG).
Art. 6. După stabilirea suprafeței de teren de către o Comisie numită prin Dispoziție a Primarului Municipiului Timișoara, DCTDD I Est, respectiv DCTDD II Vest vor dispune efectuarea raportului de evaluare de către un evaluator autorizat aflat în relaţii contractuale cu Primăria Timișoara de stabilire a taxei de superficie. Aceasta se va stabili ţinând seama de natura terenului, de destinaţia construcţiei, de zona în care se află terenul, precum si de orice alte criterii de determinare a contravalorii folosinţei, informaţii ce rezultă și din certificatul de urbanism.
Art. 7. În baza documentaţiilor descrise mai sus si a raportului de evaluare, DCTDD I Est, respectiv DCTDD II Vest vor promova un proiect de hotărâre privind constituirea dreptului de superficie cu titlu oneros asupra terenului aflat în domeniul privat al Municipiului Timișoara în favoarea proprietarilor construcţiilor amplasate pe acest teren.
Art. 8. Hotărârea Consiliului Local al Municipiului Timișoara va fi comunicată DCTDD I Est, respectiv DCTDD II Vest, în vederea perfectării contractului de superficie.
Cap.IV. Procedura constituirii dreptului de superficie din oficiu şi stabilirea competenţelor în sarcina compartimentelor de specialitate din cadrul aparatului Primarului Municipiului Timișoara
Art. 1. Prezentul capitol se aplică în situaţia în care la nivelul compartimentelor de specialitate din cadrul aparatului Primarului Municipiului Timișoara sunt identificate cazuri în care pe terenul aflat în patrimoniul privat al Municipiului Timișoara sunt edificate construcţii legale, iar între Municipiul Timișoara si proprietarul construcţiilor nu există relaţii contractuale.
Art. 2. Documentaţia aferentă situaţiei descrise la art. 1 va fi transmisă la DCTDD I Est, respectiv la  DCTDD II Vest, în vederea verificării admisibilităţii acesteia în principiu. În acest sens, DCTDD I Est, respectiv DCTDD II Vest, vor verifica actul de proprietate asupra construcţiei si apartenenţa terenului aferent construcţiei la domeniul privat al Municipiului Timișoara.
Art. 3. DCTDD I Est, respectiv DCTDD II Vest, vor notifica proprietarul construcţiei cu privire la instituirea superficiei cu titlu oneros asupra terenului aferent construcţiei. Prin notificare i se va solicita proprietarului construcţiei, ca într-un termen de 45 de zile, să comunice Primăriei documentaţia cadastrală avizată OCPI, încheierea de carte funciară si extrasul de carte funciară ce au ca obiect atât construcţiile, cât si terenul aferent acestora, precum si un Certificat fiscal eliberat de  Direcția Fiscală a mun.Timișoara pentru imobilul-construcţie în cauză.
Art. 4. În cazul în care proprietarul construcţiei nu dă curs solicitării DCTDD I Est, respectiv DCTDD II Vest, vor depune toate diligenţele în vederea obţinerii documentaţiei cadastrale, a încheierii de carte funciară si a extrasului de carte funciară ce au ca obiect atât construcţiile, cât si terenul aferent acestora.
Art. 5. În cazul în care proprietarul construcţiei nu dă curs solicitării DCTDD I Est, respectiv DCTDD II Vest, se va solicita de la Direcția Fiscală a mun. Timișoara situaţia fiscală a proprietarului construcţiei privind imobilul în cauză.
Art. 6. DCTDD I Est, respectiv DCTDD II Vest, vor întocmi situaţia juridică a terenului care va cuprinde si punctul de vedere al Serviciului Juridic cu privire la existenţa unor litigii, a unor notificări formulate în baza Legii nr. 10/2001 privind regimul juridic al unor imobile preluate în mod abuziv în perioada 6 martie 1945 - 22 decembrie 1989 sau în baza legilor fondului funciar.
Art. 7. Dacă se va constata că terenul este de natura patrimoniului privat al Municipiului Timișoara, dar nu este cuprins în inventarul bunurilor ce alcătuiesc domeniul privat al Municipiului Timișoara, DCTDD I Est, respectiv DCTDD II Vest vor propune promovarea unui proiect de hotărâre în acest sens.
Art. 8. DCTDD I Est, respectiv DCTDD II Vest vor solicita Direcţiei Urbanism eliberarea unui certificat de urbanism cu privire la funcţiunea si reglementările aprobate prin documentaţiile de urbanism (PUD/ PUZ/ PUG).
Art. 9. După stabilirea suprafeței de teren de către o Comisie numită prin Dispoziție a Primarului Municipiului Timișoara, DCTDD I Est, respectiv DCTDD II Vest vor dispune efectuarea raportului de evaluare de către un evaluator autorizat aflat în relaţii contractuale cu Primăria Timișoara de stabilire a taxei de superficie. Aceasta se va stabili ţinând seama de natura terenului, de destinaţia construcţiei, de zona în care se află terenul, precum şi de orice alte criterii de determinare a contravalorii folosinţei, informaţii ce rezultă şi din certificatul de urbanism.
Art. 10. În baza documentaţiilor descrise mai sus şi a raportului de evaluare, DCTDD I Est, respectiv DCTDD II Vest vor propune promovarea unui proiect de hotărâre privind constituirea dreptului de superficie cu titlu oneros asupra terenului aflat în domeniul privat al Municipiului Timișoara în favoarea proprietarilor construcţiilor amplasate pe acest teren.
Art. 11. Hotărârea Consiliul local va fi comunicată  DCTDD I Est, respectiv DCTDD II Vest, în vederea perfectării contractului de superficie.
Art. 12. Hotărârea Consiliul local va fi comunicată şi superficiarului împreună cu o invitaţie în vederea perfectării contractului.
Art. 13. Dacă proprietarul construcţiei refuză încheierea contractului de superficie cu titlu oneros sau nu dă curs invitaţiei în termen de 30 de zile, se va demara procedura judiciară. În acest sens, DCTDD I Est, respectiv DCTDD II Vest vor comunica Serviciului Juridic documentaţia necesară în vederea promovării acţiunilor în justiţie.
Art. 14. În toate cazurile, încheierea contractelor de superficie în baza prezentului regulament va fi posibilă doar dacă proprietarul construcţiilor nu înregistrează, la momentul încheierii contractului, datorii către bugetul local al Municipiului Timişoara. 
Art. 15. În măsura în care proprietarii construcţiilor folosesc terenul aferent acestora, proprietate a Municipiului Timişoara, direcţiile responsabile din cadrul aparatului de specialitate al Primarului Timişoara vor face demersurile necesare pentru recuperarea acestor sume.

[bookmark: bookmark0]Cap. V. Cauzele de încetare a superficiei cu titlu oneros
Art. 1. Dreptul de superficie se stinge prin radierea din cartea funciară, în următoarele cazuri:
a)  prin consolidare, dacă terenul şi construcţia devin proprietatea aceleiaşi persoane;
b)  prin distrugerea construcţiei sau urmare a desfiinţării acesteia de către superficiar;
c)    la expirarea termenului stabilit în contract;
d)  în cazul în care interesul național sau local o impune, prin denunțare unilaterală de către proprietarul terenului. În acestă situație proprietarul terenului va notifica de îndată intenția de a denunța unilateral contractul de superficie și va face mențiune cu privire la motivele ce au determinat această măsură;
e)  prin rezilierea de către proprietarul terenului cu plata contravalorii necesare pentru aducerea la starea inițială, în cazul nerespectării obligațiilor contractuale de către superficiar sau a incapacității îndeplinirii acestora; 
f)  în alte cazuri prevăzute de lege;
[bookmark: bookmark1] În cazul expirării termenului, proprietarul terenului nu dobândeşte dreptul de proprietate asupra construcţiei edificate de superficiar.

Cap. VI. Alte clauze
 Art. 1. Cesionarea dreptului de superficie cu titlu oneros asupra terenului este interzisă. 
În cazul în care superficiarul înstrăinează construcțiile, încetează și dreptul acestuia, respectiv contractul de superficie, iar noul proprietar al construcțiilor are obligația să încheie un nou contract de superficie cu titlu oneros. În termen de 30 de zile de la data transferului dreptului de proprietate asupra construcţiilor, noul proprietar va trebui să solicite încheierea unui contract de superficie pentru suprafaţa de teren necesară. În lipsa acestei solicitări, la momentul înregistrării fiscale a noului proprietar, Direcţia Fiscală a Municipiului Timişoara va sesiza direcţiile competente în vederea notificării noului proprietar şi încheierii noului contract de superficie. 

	DIRECTOR D.C.T.D.D.II Vest				CONSILIER B.C.T. II Vest

	      MIHAI BONCEA					           DIANAROF                              

